Document ID: 32013R1388

RÅDETS FORORDNING (EU) Nr. 1388/2013
af 17. december 2013
om åbning og forvaltning af autonome EU-toldkontingenter for visse landbrugs- og industriprodukter og om ophævelse af forordning (EU) nr. 7/2010
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 31,
under henvisning til forslag fra Europa-Kommissionen, og
ud fra følgende betragtninger:
(1)
EU-produktionen af visse landbrugs- og industriprodukter er ikke tilstrækkelig til at dække behovet i Unionens forarbejdningsindustrier. For en ikke ubetydelig dels vedkommende er Unionens forsyning med disse produkter derfor afhængig af indførsler fra tredjelande. Unionens mest hastende behov for forsyninger med de pågældende produkter bør straks dækkes på de gunstigste betingelser. Der bør åbnes EU-toldkontingenter med præferencetoldsatser for passende mængder, under hensyntagen til behovet for ikke at forstyrre markederne for sådanne produkter eller hæmme opbygningen eller udviklingen af produktionen i Unionen.
(2)
Det bør navnlig sikres, at alle Unionens importører har lige og vedvarende adgang til nævnte kontingenter, og at de for disse kontingenter fastsatte satser ved enhver indførsel af de pågældende produkter kan anvendes uafbrudt i samtlige medlemsstater, indtil kontingenterne er opbrugt.
(3)
Ved Kommissionens forordning (EØF) nr. 2454/93 (1) er der fastsat en ordning for forvaltning af toldkontingenter, der sikrer lige og vedvarende adgang til kontingenterne og uafbrudt anvendelse af satserne og følger den kronologiske rækkefølge af datoerne for godkendelse af angivelser om overgang til fri omsætning. Kommissionen og medlemsstaterne bør derfor forvalte de ved denne forordning åbnede toldkontingenter efter nævnte ordning.
(4)
Kontingentmængderne udtrykkes for det meste i ton. For visse produkter, for hvilke der er åbnet et autonomt toldkontingent, er kontingentmængden udtrykt i en anden måleenhed. Hvis der for sådanne produkter ikke er anført en supplerende måleenhed i den kombinerede nomenklatur i bilag I til Rådets forordning (EØF) nr. 2658/87 (2), kan der herske usikkerhed om den anvendte måleenhed. Af hensyn til klarheden og med henblik på en bedre kontingentforvaltning bør det derfor fastsættes, at den nøjagtige mængde af importprodukterne, såfremt importøren ønsker adgang til det pågældende autonome toldkontingent, skal være anført i angivelsen om overgang til fri omsætning, idet den måleenhed for toldkontingentet, der er anført for disse produkter i bilaget til nærværende forordning, anvendes.
(5)
Rådets forordning (EU) nr. 7/2010 (3) er blevet ændret mange gange. Med henblik på skabe gennemsigtighed og for at gøre det nemmere for de økonomiske operatører at følge de varer, der er underlagt autonome toldkontingenter, er det hensigtsmæssigt at erstatte forordning (EU) nr. 7/2010 i dens helhed.
(6)
I overensstemmelse med proportionalitetsprincippet er det for at virkeliggøre det grundlæggende mål om at fremme samhandelen mellem medlemsstaterne og tredjelande nødvendigt og hensigtsmæssigt at fastsætte bestemmelser med henblik på at afveje Unionens økonomiske aktørers kommercielle interesser mod hinanden uden at ændre Unionens WTO-liste. Denne forordning går ikke videre, end hvad der er nødvendigt for at nå de tilstræbte mål i overensstemmelse med traktatens artikel 5, stk. 4.
(7)
Da toldkontingenterne skal have virkning fra den 1. januar 2014, bør denne forordning træde i kraft straks efter offentliggørelsen i Den Europæiske Unions Tidende og anvendes fra den 1. januar 2014 -
VEDTAGET DENNE FORORDNING:
Artikel 1
For de i bilaget nævnte produkter åbnes der autonome EU-toldkontingenter, for hvilke den fælles toldtarifs autonome toldsatser suspenderes for de perioder, til de toldsatser og op til mængder, der er anført i bilaget.
Artikel 2
Kommissionen forvalter de i artikel 1 i denne forordning omhandlede toldkontingenter i overensstemmelse med artikel 308a, 308b og 308c i forordning (EØF) nr. 2454/93.
Artikel 3
Hvis en angivelse om overgang til fri omsætning indgives for et produkt nævnt i denne forordning, for hvilket kontingentmængden er udtrykt i en anden måleenhed end vægten i ton eller kg eller værdien, anføres for de produkter, for hvilke der ikke er angivet en supplerende enhed i den kombinerede nomenklatur i bilag I til Rådets forordning (EØF) nr. 2658/87, den nøjagtige mængde af importprodukterne i »Rubrik 41: Supplerende enheder« i den pågældende angivelse, idet måleenheden for kontingentmængden for disse produkter benyttes som anført i bilag I til nærværende forordning.
Artikel 4
Forordning (EU) nr. 7/2010 ophæves.
Artikel 5
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. januar 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. december 2013.

Labels: 1
7
3
6
15